title: Vykonávacie nariadenie Komisie (EÚ) č. 624/2012 z  11. júla 2012 , ktorým sa ustanovujú paušálne dovozné hodnoty na určovanie vstupných cien niektorých druhov ovocia a zeleniny

text:
               12.7.2012

               SK

               Úradný vestník Európskej únie

               L 180/12

         VYKONÁVACIE NARIADENIE KOMISIE (EÚ) č. 624/2012
   z 11. júla 2012,
   ktorým sa ustanovujú paušálne dovozné hodnoty na určovanie vstupných cien niektorých druhov ovocia a zeleniny
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1),
   so zreteľom na vykonávacie nariadenie Komisie (EÚ) č. 543/2011 zo 7. júna 2011, ktorým sa ustanovujú podrobné pravidlá uplatňovania nariadenia Rady (ES) č. 1234/2007, pokiaľ ide o sektory ovocia a zeleniny a spracovaného ovocia a zeleniny (2), a najmä na jeho článok 136 ods. 1,
   keďže:

               (1)

               Vykonávacím nariadením (EÚ) č. 543/2011 sa v súlade s výsledkami Uruguajského kola mnohostranných obchodných rokovaní ustanovujú kritériá, na základe ktorých Komisia stanovuje paušálne hodnoty na dovoz z tretích krajín, pokiaľ ide o výrobky a obdobia uvedené v časti A prílohy XVI k uvedenému nariadeniu.

               (2)

               Paušálne dovozné hodnoty sa vypočítajú každý pracovný deň v súlade s článkom 136 ods. 1 vykonávacieho nariadenia (EÚ) č. 543/2011, pričom sa zohľadnia premenlivé každodenné údaje. Toto nariadenie by preto malo nadobudnúť účinnosť dňom jeho uverejnenia v Úradnom vestníku Európskej únie,

         PRIJALA TOTO NARIADENIE:
   Článok 1
   Paušálne dovozné hodnoty uvedené v článku 136 vykonávacieho nariadenia (EÚ) č. 543/2011 sú stanovené v prílohe k tomuto nariadeniu.
   Článok 2
   Toto nariadenie nadobúda účinnosť dňom jeho uverejnenia v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 11. júla 2012

            Za Komisiu v mene predsedu

         José Manuel SILVA RODRÍGUEZ

            generálny riaditeľ pre poľnohospodárstvo a rozvoj vidieka

      (1)  Ú. v. EÚ L 299, 16.11.2007, s. 1.

      (2)  Ú. v. EÚ L 157, 15.6.2011, s. 1.

      PRÍLOHA
      Paušálne dovozné hodnoty na určovanie vstupných cien niektorých druhov ovocia a zeleniny

                  (EUR/100 kg)

                  Číselný znak KN

                  Kód tretej krajiny (1)

                  Paušálna dovozná hodnota

                  0707 00 05

                  TR

                  103,7

                  ZZ

                  103,7

                  0709 93 10

                  TR

                  107,9

                  ZZ

                  107,9

                  0805 50 10

                  AR

                  82,3

                  BO

                  90,5

                  TR

                  53,0

                  UY

                  95,3

                  ZA

                  89,9

                  ZZ

                  82,2

                  0808 10 80

                  AR

                  184,4

                  BR

                  91,3

                  CA

                  169,1

                  CL

                  123,9

                  CN

                  125,2

                  NZ

                  121,4

                  US

                  186,8

                  UY

                  68,3

                  ZA

                  110,3

                  ZZ

                  131,2

                  0808 30 90

                  AR

                  201,1

                  CL

                  106,3

                  NZ

                  179,1

                  ZA

                  119,0

                  ZZ

                  151,4

                  0809 10 00

                  TR

                  181,8

                  ZZ

                  181,8

                  0809 29 00

                  TR

                  350,9

                  ZZ

                  350,9

                  0809 30

                  TR

                  179,6

                  ZZ

                  179,6

         (1)  Nomenklatúra krajín stanovená nariadením Komisie (ES) č. 1833/2006 (Ú. v. EÚ L 354, 14.12.2006, s. 19). Kód „ZZ“ znamená „iného pôvodu“.


title: Vykonávacie nariadenie Komisie (EÚ) 2015/1501 z 8. septembra 2015 o rámci interoperability podľa článku 12 ods. 8 nariadenia Európskeho parlamentu a Rady (EÚ) č. 910/2014 o elektronickej identifikácii a dôveryhodných službách pre elektronické transakcie na vnútornom trhu (Text s významom pre EHP)

text:
               9.9.2015

               SK

               Úradný vestník Európskej únie

               L 235/1

         VYKONÁVACIE NARIADENIE KOMISIE (EÚ) 2015/1501
   z 8. septembra 2015
   o rámci interoperability podľa článku 12 ods. 8 nariadenia Európskeho parlamentu a Rady (EÚ) č. 910/2014 o elektronickej identifikácii a dôveryhodných službách pre elektronické transakcie na vnútornom trhu
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 910/2014 z 23. júla 2014 o elektronickej identifikácii a dôveryhodných službách pre elektronické transakcie na vnútornom trhu a o zrušení smernice 1999/93/ES (1), a najmä na jeho článok 12 ods. 8,
   keďže:

               (1)

               V článku 12 ods. 2 nariadenia (EÚ) č. 910/2014 sa stanovuje povinnosť zaviesť rámec interoperability na účely interoperability vnútroštátnych schém elektronickej identifikácie oznámených podľa článku 9 ods. 1 uvedeného nariadenia.

               (2)

               Ústrednú úlohu pri prepájaní schém elektronickej identifikácie členských štátov zohrávajú uzly. Ich prínos vrátane funkcií a komponentov „uzla eIDAS“ je vysvetlený v dokumentácii k Nástroju na prepájanie Európy ustanovenému nariadením Európskeho parlamentu a Rady (EÚ) č. 1316/2013 (2).

               (3)

               Ak členský štát alebo Komisia poskytnú softvér s cieľom umožniť autentifikáciu uzlu prevádzkovanému v inom členskom štáte, strana, ktorá softvér používaný na mechanizmus autentifikácie dodala a aktualizuje, sa môže so stranou, ktorá softvér hosťuje, dohodnúť na tom, ako sa bude prevádzka mechanizmu identifikácie riadiť. Z takejto dohody by pre hostiteľskú stranu nemali vyplynúť neprimerané technické požiadavky alebo náklady (vrátane podpory, zodpovedností, hosťovania a iných nákladov).

               (4)

               Do tej miery, ako si to bude vyžadovať realizácia rámca interoperability, by mohla Komisia v spolupráci s členskými štátmi vypracovať ďalšie technické špecifikácie obsahujúce podrobnosti o technických požiadavkách stanovených v tomto nariadení, najmä so zreteľom na stanoviská siete spolupráce uvedené v článku 14 písm. d) vykonávacieho rozhodnutia Komisie (EÚ) 2015/296 (3). Tieto špecifikácie by sa mali vypracovať ako súčasť infraštruktúr digitálnych služieb uvedených v nariadení (EÚ) č. 1316/2013, v ktorom sa stanovujú spôsoby týkajúce sa praktickej realizácie stavebných blokov elektronickej identifikácie.

               (5)

               Technické požiadavky stanovené v tomto nariadení by mali byť uplatniteľné napriek všetkým prípadným zmenám technických špecifikácií, ktoré by mohli byť vypracované v súlade s článkom 12 tohto nariadenia.

               (6)

               Pri stanovení pravidiel rámca interoperability uvedených v tomto nariadení sa v maximálnej možnej miere zohľadnil rozsiahly pilotný projekt STORK vrátane špecifikácií vypracovaných v rámci tohto projektu, ako aj zásady a koncepcie európskeho rámca interoperability pre európske verejné služby.

               (7)

               V maximálnej možnej miere sa zohľadnili aj výsledky spolupráce medzi členskými štátmi.

               (8)

               Opatrenia stanovené v tomto nariadení sú v súlade so stanoviskom výboru, ktorý bol zriadený článkom 48 nariadenia (EÚ) č. 910/2014,

         PRIJALA TOTO NARIADENIE:
   Článok 1
   Predmet úpravy
   Týmto nariadením sa stanovujú technické a prevádzkové požiadavky na rámec interoperability s cieľom zabezpečiť interoperabilitu schém elektronickej identifikácie, ktoré členské štáty oznamujú Komisii.
   Tieto požiadavky zahŕňajú najmä:

               a)

               minimálne technické požiadavky týkajúce sa úrovní zabezpečenia a mapovanie vnútroštátnych úrovní zabezpečenia oznámených prostriedkov elektronickej identifikácie vydaných v rámci oznámených schém elektronickej identifikácie podľa článku 8 nariadenia (EÚ) č. 910/2014 uvedené v článkoch 3 a 4;

               b)

               minimálne technické požiadavky týkajúce sa interoperability uvedené v článkoch 5 a 8;

               c)

               minimálny súbor osobných identifikačných údajov reprezentujúcich jedinečným spôsobom fyzickú alebo právnickú osobu uvedený v článku 11 a v prílohe;

               d)

               spoločné normy prevádzkovej bezpečnosti uvedené v článkoch 6, 7, 9 a 10;

               e)

               mechanizmy na riešenie sporov uvedené v článku 13.

         Článok 2
   Vymedzenie pojmov
   Na účely tohto nariadenia sa uplatňuje toto vymedzenie pojmov:

               1.

               „uzol“ je miesto pripojenia, ktoré je súčasťou architektúry interoperability elektronickej identifikácie a je zapojené do cezhraničnej autentifikácie osôb a ktoré je schopné rozoznať a spracovať alebo prenášať signály s údajmi na iné uzly tým, že vnútroštátnej infraštruktúre elektronickej identifikácie jedného členského štátu umožní vzájomné zosúladenie s vnútroštátnymi infraštruktúrami elektronickej identifikácie ostatných členských štátov;

               2.

               „uzlový operátor“ je subjekt zodpovedný za zabezpečenie toho, aby uzol správne a spoľahlivo vykonával svoje funkcie ako miesto pripojenia.

         Článok 3
   Minimálne technické požiadavky týkajúce sa úrovní zabezpečenia
   Minimálne technické požiadavky týkajúce sa úrovní zabezpečenia sú stanovené vo vykonávacom nariadení Komisie (EÚ) 2015/1502 (4).
   Článok 4
   Mapovanie vnútroštátnych úrovní zabezpečenia
   Mapovanie vnútroštátnych úrovní zabezpečenia oznámených schém elektronickej identifikácie musí spĺňať požiadavky ustanovené vo vykonávacom nariadení Komisie (EÚ) 2015/1502. Výsledky mapovania sa oznámia Komisii, pričom sa použije vzorové oznámenie stanovené vo vykonávacom rozhodnutí Komisie (EÚ) 2015/1505 (5).
   Článok 5
   Uzly
   1.   Uzol v jednom členskom štáte musí byť schopný spojenia s uzlami iných členských štátov.
   2.   Uzly musia byť schopné pomocou technických prostriedkov rozlišovať medzi subjektmi verejného sektora a ďalšími závislými stranami.
   3.   Z realizácie technických požiadaviek stanovených v tomto nariadení jedným členským štátom nesmú pre iné členské štáty vyplynúť nijaké neprimerané technické požiadavky ani náklady na dosiahnutie interoperability s realizáciou prvého členského štátu.
   Článok 6
   Ochrana a dôvernosť údajov
   1.   Ochrana a dôvernosť vymieňaných údajov a zachovanie integrity údajov medzi uzlami sa zabezpečuje pomocou najlepších dostupných technických riešení a ochranných postupov.
   2.   Uzly nesmú uchovávať žiadne osobné údaje okrem údajov na účely uvedené v článku 9 ods. 3
   Článok 7
   Integrita a autenticita údajov pri komunikácii
   Komunikácia medzi uzlami musí zabezpečovať integritu a autenticitu údajov s cieľom overiť autenticitu všetkých žiadostí a odpovedí a vylúčiť možnosť, že s nimi niekto manipuloval. Na tento účel využívajú uzly riešenia, ktoré sa úspešne použili pri cezhraničnej prevádzke.
   Článok 8
   Formát správ pri komunikácii
   Na systemizáciu sa pri uzloch použije spoločný formát správ na základe noriem, ktoré sa medzi členskými štátmi použili už viac ako jedenkrát a v prevádzkovom prostredí sa osvedčili. Systemizácia musí umožniť:

               a)

               riadne spracovanie minimálneho súboru osobných identifikačných údajov reprezentujúcich jedinečným spôsobom fyzickú alebo právnickú osobu,

               b)

               riadne spracovanie úrovne zabezpečenia prostriedkov elektronickej identifikácie,

               c)

               rozlišovanie medzi subjektmi verejného sektora a inými závislými stranami,

               d)

               flexibilitu umožňujúcu uspokojenie potrieb dodatočných charakteristík týkajúcich sa identifikácie.

         Článok 9
   Spravovanie bezpečnostných informácií a metaúdajov
   1.   Uzlový operátor oznamuje metaúdaje týkajúce sa spravovania uzlov v normalizovanej strojovo spracovateľnej forme a bezpečným a dôveryhodným spôsobom.
   2.   Prinajmenšom parametre relevantné pre bezpečnosť sa získavajú automaticky.
   3.   Uzlový operátor uchováva údaje, ktoré by v prípade mimoriadnej udalosti umožnili obnovu postupnosti výmeny správ potrebnú na zistenie miesta a povahy tejto udalosti. Údaje sa uchovávajú na isté časové obdobie v súlade s vnútroštátnymi požiadavkami a pozostávajú minimálne z týchto prvkov:

               a)

               identifikácia uzla;

               b)

               identifikácia správy;

               c)

               dátum a čas správy.

         Článok 10
   Zabezpečenie informácií a bezpečnostné normy
   1.   Uzloví operátori poskytujúci autentifikáciu preukážu, že pokiaľ ide o uzly, ktoré spolupracujú v rámci interoperability, daný uzol spĺňa požiadavky normy ISO/IEC 27001, a to certifikáciou alebo rovnocennou metódou posudzovania alebo súladom s vnútroštátnymi právnymi predpismi.
   2.   Uzloví operátori musia bez zbytočného odkladu inštalovať bezpečnostné kritické aktualizácie.
   Článok 11
   Osobné identifikačné údaje:
   1.   Minimálny súbor osobných identifikačných údajov reprezentujúcich jedinečným spôsobom fyzickú alebo právnickú osobu musí v prípade, že sa používa v cezhraničnom kontexte, spĺňať požiadavky stanovené v prílohe.
   2.   Minimálny súbor údajov týkajúcich sa fyzickej osoby, ktorá zastupuje právnickú osobu, musí v prípade, že sa používa v cezhraničnom kontexte, obsahovať kombináciu atribútov uvedených v prílohe pre fyzické osoby a právnické osoby.
   3.   Údaje sa vysielajú s použitím pôvodných znakov a tam, kde je to potrebné, sa aj transkribujú do latinky.
   Článok 12
   Technické špecifikácie
   1.   Ak si to postup realizácie rámca interoperability vyžaduje, sieť spolupráce zriadená vykonávacím rozhodnutím (EÚ) 2015/296 môže prijímať stanoviská podľa článku 14 písm. d) uvedeného vykonávacieho rozhodnutia týkajúce sa potreby vypracovania technických špecifikácií. V týchto technických špecifikáciách sa poskytnú ďalšie podrobnosti o technických požiadavkách stanovených v tomto nariadení.
   2.   V súlade so stanoviskom uvedeným v odseku 1 Komisia v spolupráci s členskými štátmi vypracuje technické špecifikácie ako súčasť infraštruktúry digitálnych služieb uvedenej v nariadení (EÚ) č. 1316/2013.
   3.   Sieť spolupráce prijme stanovisko v súlade s článkom 14 písm. d) vykonávacieho nariadenia (EÚ) 2015/296, v ktorom vyhodnotí, či a v akom rozsahu technické špecifikácie vypracované podľa odseku 2 zodpovedajú potrebám zisteným v stanovisku uvedenom v odseku 1 alebo požiadavkám stanoveným v tomto nariadení. Môže odporučiť, aby členské štáty pri vykonávaní rámca interoperability tieto technické špecifikácie zohľadnili.
   4.   Komisia poskytne referenčnú realizáciu ako príklad výkladu technických špecifikácií. Členské štáty môžu túto referenčnú realizáciu uplatniť alebo ju využiť ako vzor pri testovaní iných spôsobov realizácie technických špecifikácií.
   Článok 13
   Riešenie sporov
   1.   Tam, kde je to možné, sa každý spor týkajúci sa rámca interoperability rieši v príslušných členských štátoch prostredníctvom rokovaní.
   2.   Ak sa nedospeje k riešeniu v súlade s odsekom 1, právomoc na riešenie sporu má sieť spolupráce zriadená v súlade s článkom 12 vykonávacieho rozhodnutia (EÚ) 2015/296 v súlade so svojím rokovacím poriadkom.
   Článok 14
   Nadobudnutie účinnosti
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 8. septembra 2015

            Za Komisiu

            predseda

         Jean-Claude JUNCKER

      (1)  Ú. v. EÚ L 257, 28.8.2014, s. 73.

      (2)  Nariadenie Európskeho parlamentu a Rady (EÚ) č. 1316/2013 z 11. decembra 2013 o zriadení Nástroja na prepájanie Európy, ktorým sa mení nariadenie (EÚ) č. 913/2010 a zrušujú sa nariadenia (ES) č. 680/2007 a (ES) č. 67/2010 (Ú. v. EÚ L 348, 20.12.2013, s. 129).

      (3)  Vykonávacie rozhodnutie Komisie (EÚ) 2015/296 z 24. februára 2015, ktorým sa stanovujú procedurálne opatrenia týkajúce sa spolupráce medzi členskými štátmi v oblasti elektronickej identifikácie podľa článku 12 ods. 7 nariadenia Európskeho parlamentu a Rady (EÚ) č. 910/2014 o elektronickej identifikácii a dôveryhodných službách pre elektronické transakcie na vnútornom trhu (Ú. v. EÚ L 53, 25.2.2015, s. 14).

      (4)  Vykonávacie nariadenie Komisie (EÚ) 2015/1502 z 8. septembra 2015, ktorým sa stanovujú minimálne technické špecifikácie a postupy pre úrovne zabezpečenia prostriedkov elektronickej identifikácie podľa článku 8 ods. 3 nariadenia Európskeho parlamentu a Rady (EÚ) č. 910/2014 o elektronickej identifikácii a dôveryhodných službách pre elektronické transakcie na vnútornom trhu (Pozri stranu 7 tohto úradného vestníka).

      (5)  Vykonávacie rozhodnutie Komisie (EÚ) 2015/1505 z 8. septembra 2015, ktorým sa ustanovujú technické špecifikácie a formáty týkajúce sa dôveryhodných zoznamov podľa článku 22 ods. 5 nariadenia Európskeho parlamentu a Rady (EÚ) č. 910/2014 o elektronickej identifikácii a dôveryhodných službách pre elektronické transakcie na vnútornom trhu (Pozri stranu 26 tohto úradného vestníka).

      PRÍLOHA

         Požiadavky na minimálny súbor osobných identifikačných údajov reprezentujúcich jedinečným spôsobom fyzickú alebo právnickú osobu, uvedený v článku 11

      1.   Minimálny súbor údajov pre fyzické osoby

      Minimálny súbor údajov pre fyzické osoby musí obsahovať všetky tieto povinné atribúty:

                  a)

                  súčasné priezvisko(-á),

                  b)

                  súčasné meno(-á),

                  c)

                  dátum narodenia,

                  d)

                  jedinečný identifikátor vytvorený odosielajúcim členským štátom v súlade s technickými špecifikáciami na účely cezhraničnej identifikácie a pokiaľ možno následne nemenený.

            Minimálny súbor údajov pre fyzické osoby musí obsahovať jeden alebo viacero týchto povinných atribútov:

                  a)

                  meno(-á) a priezvisko(-á) pri narodení,

                  b)

                  miesto narodenia,

                  c)

                  súčasná adresa,

                  d)

                  pohlavie.

            2.   Minimálny súbor údajov pre právnické osoby

      Minimálny súbor údajov pre právnické osoby musí obsahovať všetky tieto povinné atribúty:

                  a)

                  súčasný úradný názov (názvy),

                  b)

                  jedinečný identifikátor vytvorený odosielajúcim členským štátom v súlade s technickými špecifikáciami na účely cezhraničnej identifikácie a pokiaľ možno následne nemenený.

            Minimálny súbor údajov pre právnické osoby musí obsahovať jeden alebo viacero týchto povinných atribútov:

                  a)

                  súčasná adresa,

                  b)

                  registračné číslo DPH,

                  c)

                  daňové registračné číslo,

                  d)

                  identifikátor (identifikačný znak) uvedený v článku 3 ods. 1 smernice Európskeho parlamentu a Rady 2009/101/ES (1),

                  e)

                  identifikátor právneho subjektu (LEI) uvedený vo vykonávacom nariadení Komisie (EÚ) č. 1247/2012 (2),

                  f)

                  číslo registrácie a identifikácie hospodárskych subjektov (EORI) uvedené vo vykonávacom nariadení Komisie (EÚ) č. 1352/2013 (3),

                  g)

                  číslo pre spotrebnú daň stanovené v článku 2 ods. 12 nariadenia Rady č. 389/2012 (4).

         (1)  Smernica Európskeho parlamentu a Rady 2009/101/ES zo 16. septembra 2009 o koordinácii záruk, ktoré sa od obchodných spoločností v zmysle článku 48 druhého odseku zmluvy vyžadujú v členských štátoch na ochranu záujmov spoločníkov a tretích osôb s cieľom zabezpečiť rovnocennosť týchto záruk (Ú. v. EÚ L 258, 1.10.2009, s. 11).

         (2)  Vykonávacie nariadenie Komisie (EÚ) č. 1247/2012 z 19. decembra 2012, ktorým sa stanovujú vykonávacie technické normy, pokiaľ ide o formát a frekvenciu hlásení obchodov archívom obchodných údajov podľa nariadenia Európskeho parlamentu a Rady (EÚ) č. 648/2012 o mimoburzových derivátoch, centrálnych protistranách a archívoch obchodných údajov (Ú. v. EÚ L 352, 21.12.2012, s. 20).

         (3)  Vykonávacie nariadenie Komisie (EÚ) č. 1352/2013 zo 4. decembra 2013, ktorým sa stanovujú formuláre podľa nariadenia Európskeho parlamentu a Rady (EÚ) č. 608/2013 o presadzovaní práv duševného vlastníctva colnými orgánmi (Ú. v. EÚ L 341, 18.12.2013, s. 10).

         (4)  Nariadenie Rady (EÚ) č. 389/2012 z 2. mája 2012 o administratívnej spolupráci v oblasti spotrebných daní a zrušení nariadenia (ES) č. 2073/2004 (Ú. v. EÚ L 121, 8.5.2012, s. 1).


title: Vykonávacie nariadenie Komisie (EÚ) č. 1128/2013 zo 7. novembra 2013 , ktorým sa schvaľuje nepodstatná zmena špecifikácie názvu zapísaného v Registri chránených označení pôvodu a chránených zemepisných označení [Morbier (CHOP)]

text:
               13.11.2013

               SK

               Úradný vestník Európskej únie

               L 302/7

         VYKONÁVACIE NARIADENIE KOMISIE (EÚ) č. 1128/2013
   zo 7. novembra 2013,
   ktorým sa schvaľuje nepodstatná zmena špecifikácie názvu zapísaného v Registri chránených označení pôvodu a chránených zemepisných označení [Morbier (CHOP)]
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny (1), a najmä na jeho článok 53 ods. 2 druhý pododsek,
   keďže:

               (1)

               Komisia v súlade s článkom 53 ods. 1 prvým pododsekom nariadenia (EÚ) č. 1151/2012 preskúmala žiadosť Francúzska o schválenie zmeny špecifikácie chráneného označenia pôvodu „Morbier“ zapísaného do registra na základe nariadenia Komisie (ES) č. 1241/2002 (2), zmeneného nariadením (ES) č. 1027/2009 (3).

               (2)

               Cieľom žiadosti je zmena špecifikácie tak, že sa presnejšie vymedzí opis výrobku, dôkaz o pôvode, spôsob výroby, označovanie, vnútroštátne požiadavky a orgány zodpovedné za kontrolu používania chráneného označenia.

               (3)

               Komisia preskúmala uvedenú zmenu a dospela k záveru, že je opodstatnená. Keďže zmena je v zmysle článku 53 ods. 2 tretieho pododseku nariadenia (EÚ) č. 1151/2012 nepodstatná, Komisia ju môže schváliť bez uplatnenia postupu stanoveného v článkoch 50 až 52 uvedeného nariadenia,

         PRIJALA TOTO NARIADENIE:
   Článok 1
   Špecifikácia chráneného označenia pôvodu „Morbier“ sa mení v súlade s prílohou I k tomuto nariadeniu.
   Článok 2
   Konsolidovaný jednotný dokument obsahujúci hlavné prvky špecifikácie sa uvádza v prílohe II k tomuto nariadeniu.
   Článok 3
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 7. novembra 2013

            Za Komisiu v mene predsedu

         Dacian CIOLOȘ

            člen Komisie

      (1)  Ú. v. EÚ L 343, 14.12.2012, s. 1.

      (2)  Ú. v. ES L 181, 11.7.2002, s. 4.

      (3)  Ú. v. EÚ L 283, 30.10.2009, s. 34.

      PRÍLOHA I
      Schvaľuje sa táto zmena špecifikácie chráneného označenia pôvodu „Morbier“:
      1.1.   Opis výrobku

         Organoleptické vlastnosti

      Analyzovali sa všetky charakteristické znaky syra s cieľom vytvoriť presnejší opis skutočného stavu výrobku:
      Pri opise čierneho pruhu sa vypúšťa slovo „dosť“ pred slovom „kompaktný“, pretože jeho použitie bolo subjektívne.
      Pri opise kôry sa slová „hladká a homogénna“ nahradili presnejším opisom „drsná, pravidelného vzhľadu, mazľavá s odtlačkami formy“. Pri opise farby boli slová „bledosivej až oranžovobéžovej farby“ nahradené presnejšími výrazmi „béžovej až oranžovej farby s nádychom oranžovohnedej, oranžovočervenej a oranžovoružovej“.
      Pri opise vnútra syra sa doplnilo, že je „celistvé“ a spresnilo sa, že je mäkké „na dotyk“. Opis otvorov sa väčšmi približuje skutočnosti – namiesto „s prípadným malým otvorom“ sa uvádza „a často obsahuje niekoľko rozptýlených otvorov veľkosti ríbezle alebo malej sploštenej bubliny“. Doplnilo sa, pokiaľ ide o vnútro, že: „veľmi sa nelepí v ústach“, a že má „hladkú“ textúru.
      Pri opise chute sa namiesto „s mierne smotanovou chuťou“ a „s pravou trvácnou ovocnou vôňou“ uvádza: „Syr sa vyznačuje pravou mliečnou chuťou s podtónom karamelu, vanilky a ovocia. Škála aróm sa počas zrenia obohacuje o pražené, korenisté a rastlinné vône. Chute sú vyvážené“.

         Analytické vlastnosti

      Minimálny obsah vody v beztukovej hmote syra sa zvyšuje na 58 %, aby sa zabránilo výskytu príliš suchých atypických syrov.
      1.2.   Dôkaz o pôvode

      Položka „Dôkaz o tom, že výrobok pochádza z vymedzenej zemepisnej oblasti,“ bola konsolidovaná a zoskupuje najmä povinnosti podávania hlásení a vedenia registra, ktoré sa týkajú vysledovateľnosti výrobku a monitorovania podmienok výroby.
      Do tejto položky sa ďalej doplnili viaceré ustanovenia týkajúce sa registrov a hlásení na zaistenie vysledovateľnosti syra.
      1.3.   Spôsob výroby

         Výroba mlieka

                  —

                  Plemená:
                  S cieľom uľahčiť kontrolu sa spresnila plemenná skupina a povinné opatrenie týkajúce sa miestnych plemien sa rozšírilo na „stádo dojníc“ a „všetky dojnice, ktoré sa nachádzajú v poľnohospodárskom podniku“. Použitie „krížencov dvoch plemien s overeným pôvodom“ sa takisto povoľuje. Obidve čistokrvné plemená a ich krížené plemená majú historicky miestny pôvod. Kríženie nemá viditeľný vplyv na špecifický charakter výrobku.

                  —

                  Trávnatá plocha:
                  Veta „Stádo kráv sa správa podľa miestnych zvyklostí“ sa vypúšťa, pretože bola príliš všeobecná a neumožňovala kontrolu.
                  Vkladá sa veta „Za trávnaté plochy vhodné na výrobu syra Morbier sa považujú plochy pokryté trávou, na ktorých stále rastú najmenej 3 rôzne druhy rastlín, z toho minimálne jeden druh trávy a jeden druh strukovín.“, aby sa uprednostnili prírodné lúky s rozmanitosťou kveteny pasienkov.

                  —

                  Správa lúk a zmeny:
                  Doplnilo sa obmedzenie hnojenia minerálnym dusíkom na 50 jednotiek na hektár trávnatej plochy za rok, aby sa zachovala rozmanitosť kveteny na lúkach. S rovnakým cieľom sa povoľuje použitie týchto organických hnojív: hnoj, maštaľný hnoj, močovka a stabilizované kaly. Kŕmna plocha (pastviny alebo seno) sa počas 4 týždňov po rozstrekovaní hnojiva nesmú využívať, aby sa predišlo problémom súvisiacim s kvalitou mlieka.

                  —

                  Pastviny:
                  S cieľom zachovať spojitosť výrobku s oblasťou je pastva povinná: „Dojnice sa začínajú pásť po roztopení snehu a hneď, ako to umožňuje únosnosť pôdy. Počas pasienkovej sezóny kravy určené na produkciu potrebujú minimálne 20 árov lúky na dojnicu.“

                  —

                  Základná kŕmna dávka dojníc:
                  „Výlučne chlorid sodný je povolený na zlepšenie skladovania krmiva,“ s cieľom predísť zmene charakteristických vlastností krmiva.
                  Zvlhčovanie potravín je zakázané, aby sa zabránilo vzniku nežiaducich mikróbov.
                  „V prípade doplnkového kŕmenia zeleným krmivom sa zelené krmivo podáva do čistých žľabov a musí sa skonzumovať maximálne do 4 hodín po skosení,“ s cieľom zabrániť kvaseniu zeleného krmiva. Rovnako platí, že: „Ak je repa nakrájaná na kúsky, pripravuje sa každý deň.“
                  S cieľom zachovať spojitosť výrobku s oblasťou „Príjem koncentrátu vo výžive dojníc (vrátane sušených rastlín) je pre stádo obmedzený na najviac 1 800 kg na kravu za rok.“
                  Zákaz kvasených potravín sa rozširuje z „dojníc“ na „stádo dojníc (kravy určené na produkciu, kravy v období státia nasucho a zvieratá určené na obnovu po odstavení)“.
                  Za určitých podmienok však existuje možnosť kŕmiť takýmto krmivom iné stádo, ktoré je viditeľne oddelené od stáda dojníc.
                  S cieľom zachovať spojitosť výrobku s oblasťou je geneticky modifikované krmivo zakázané.
                  Aby nedochádzalo k poškodeniu kvality mlieka: „Pri kŕmení stáda dojníc sú zakázané: krmivá, ktoré nepriaznivo vplývajú na vôňu alebo chuť mlieka.“

         Dojenie

      Musí sa zachovať prirodzená flóra mlieka. Zvýšenie počtu dojení za deň poškodzuje prirodzenú flóru mlieka. Každodenné jednorazové dojenie narúša rovnováhu mikroflóry: „Dojí sa dvakrát za deň, ráno a večer. Vynechať jedno dojenie je zakázané. V snahe zachovať prirodzenú flóru mlieka je nutné používať výrobky, ktoré neobsahujú dezinfekčné látky, okrem prípadov anomálie.“

         Spracovanie

                  —

                  Spracovanie mlieka:
                  Mlieko sa musí zbierať každý deň a musí sa rýchlo začať spracovávať podľa miestnej tradície.
                  Mlieko sa musí oddeliť od ostatného mlieka, aby sa mohla vykonať kontrola.
                  „V priestoroch výroby syra Morbier sa môže nachádzať len mlieko, ktoré zodpovedá danej špecifikácii alebo mlieko určené na výrobu iných výrobkov s označením pôvodu v tomto regióne, a to za predpokladu, že vysledovateľnosť je postačujúca na overenie, či mlieko, ktoré sa skutočne použije na výrobu syra Morbier, zodpovedá tejto špecifikácii.“ Mikrobiálna flóra mlieka, ktorá zodpovedá špecifikáciám iných CHOP v regióne, je kompatibilná s flórou syra Morbier. Výrobcovia mlieka týchto ostatných CHOP sú identifikovaní a na mlieko pochádzajúce z týchto poľnohospodárskych podnikov sa vzťahujú rovnaké základné pravidlá ako v prípade CHOP Morbier – kŕmenie dojníc trávou a senom z okolitých lúk, pasenie, obmedzená dĺžka skladovania mlieka atď. Vo výrobnej hale sa tak môže udržiavať vhodné mikrobiálne prostredie. Iné mlieko, ktoré nezodpovedá špecifikácii CHOP Morbier ani špecifikácii ostatných CHOP, neposkytuje rovnaké záruky. Jednotlivé syry sa vyrábajú, samozrejme, oddelene, či už ide o priestor (rôzne výrobné reťazce), alebo o čas (postupné výroby).

                  —

                  Spracovanie:
                  Veta „S výnimkou čiastočného odstreďovania, syrenia, pridávania mliečnych fermentov, soli a vody na umývanie syreniny je zakázané v priebehu výroby z mlieka čokoľvek odstraňovať alebo doň pridávať,“ sa nahrádza vetou:

                     „S výnimkou čiastočného odstreďovania je zakázané počas výroby z mlieka čokoľvek odstraňovať alebo doň pridávať s výnimkou: – soli (chloridu sodného), – syridla, – vybraných kvasov, buď presadením, alebo priamym zasadením, – vody, – rastlinného dreveného uhlia (carbo medicinalis vegetalis).“

                  Dopĺňa sa, že: „Výroba sa musí uskutočňovať v kadi z nehrdzavejúcej ocele alebo medi,“ z technologických a tradičných dôvodov.
                  Ruší sa veľkosť zŕn syreniny, pretože sa nedá skontrolovať a nie je špecifická pre tento výrobok.
                  Spresňujú sa podmienky odstraňovania laktózy, ako aj teplotné podmienky v kadi.
                  Veta „Bochník sa vytvorí ľahkým stlačením,“ sa vypúšťa, pretože to nie je povinný technologický postup.
                  Spresňuje sa, že rastlinné uhlie sa musí nanášať „ručne“, aby mal syrár možnosť preukázať svoju zručnosť v tejto dôležitej fáze výroby syra „Morbier“. Použitie tradičných drevených foriem a ľanového plátna sa povoľuje, pretože sú to materiály, ktoré sa v tomto sektore tradične používajú.
                  Do špecifikácie sa pridáva, že syr „Morbier“ sa musí soliť nasucho alebo v slanom náleve, a že v prípade nakladania do slaného nálevu je chemická úprava slaného nálevu zakázaná. Na túto dôležitú technologickú fázu sa v predchádzajúcej špecifikácii zabudlo.

         Zrenie

      Drevo je najvhodnejšie na zretie syra, pretože vynikajúco podporuje výmenu najmä vody a soli tak, že ich reguluje. Drevo takisto zdôrazňuje spojitosť s oblasťou, keďže podporuje povrchovú mikroflóru. Preto sa dopĺňa táto veta: „Zrenie syra sa uskutočňuje na drevených doskách.“ Pôvod dosák nie je predpísaný.
      Aby sa však nepokutovali syrári, ktorí v súčasnosti používajú na zrenie nehrdzavejúcu oceľ, navrhuje sa takéto prechodné opatrenie: „Ako mimoriadne opatrenie sa môžu do konca životnosti a najneskôr do 31. decembra 2014 používať podložky z nehrdzavejúcej ocele používané na výrobu syra Morbier pred 1. januárom 2006.“
      Doplnilo sa, že minimálna lehota je 45 dní „bez prerušenia cyklu“.
      Spresňuje sa, že: „Počas skladovania pred uvedením na trh sa musia vyzreté syry skladovať pri kladnej teplote.“
      1.4.   Označovanie

      Zrušuje sa povinnosť uviesť vnútroštátne logo „INAO“. Zavádza sa povinnosť uvádzať logo Európskej únie „CHOP“. Povinnosť uvádzať názov a adresu výrobcu nahradila povinnosť uvádzať názov a adresu prevádzky na zretie.
      Spresňuje sa, že bez ohľadu na predpísané označenia vzťahujúce sa na všetky syry je zakázané uvádzať akékoľvek prívlastky alebo iné označenia sprevádzajúce označenie pôvodu na označení, v reklame, na faktúrach alebo v obchodných dokumentoch, s výnimkou špeciálnych ochranných známok alebo výrobných značiek.
      1.5.   Vnútroštátne požiadavky

      V rámci „Vnútroštátnych požiadaviek“ sa považuje za vhodné uviesť „kľúčové kontrolné body“ s odkazom na ich referenčné hodnoty a metódy hodnotenia.
      1.6.   Iné

      Uvádzajú sa údaje o orgánoch, ktoré sú zapojené do kontroly výroby, a najmä údaje o novom certifikačnom orgáne, ktorý skupina žiadateľov zvolila za kontrolný orgán. Národný inštitút pre osvedčovanie pôvodu a kvality (INAO, z fr. Institut National de l’Origine et de la Qualité) už nie je súčasťou tejto položky.

      PRÍLOHA II

         KONSOLIDOVANÝ JEDNOTNÝ DOKUMENT

      Nariadenie Rady (ES) č. 510/2006 z 20. marca 2006 o ochrane zemepisných označení a označení pôvodu poľnohospodárskych výrobkov a potravín (1)

         „MORBIER“

      ES č.: FR-PDO-0205-0933-29.12.2011

         CHZO ( ) CHOP (X)

      1.   Názov

      „Morbier“
      2.   Členský štát alebo tretia krajina

      Francúzsko
      3.   Opis poľnohospodárskeho výrobku alebo potraviny

      3.1.   Druh výrobku

                  Trieda 1.3.

                  Syry

            3.2.   Opis výrobku, na ktorý sa vzťahuje názov uvedený v bode 1

      „Morbier“ je lisovaný nevarený syr zo surového kravského mlieka v tvare splošteného valca s priemerom 30 až 40 cm, výškou 5 až 8 cm, hmotnosťou 5 až 8 kg, s hladkými podstavcami a s mierne vypuklým obvodom.
      Syr má čierny horizontálny pruh, ktorý je kompaktný a rovnomerne prechádza celým stredom bochníka.
      Kôra sa tvorí prirodzene, je drsná, pravidelného vzhľadu, mazľavá s odtlačkami formy. Je béžovej až oranžovej farby s nádychom oranžovohnedej, oranžovočervenej a oranžovoružovej. Má celistvé vnútro, slonovinovej až bledožltej farby a často obsahuje niekoľko rozptýlených otvorov veľkosti ríbezle alebo malej sploštenej bubliny. Je mäkké na dotyk, krémové a rozplýva sa na jazyku, veľmi sa nelepí v ústach a má hladkú a jemnú textúru. Syr sa vyznačuje pravou mliečnou chuťou s podtónom karamelu, vanilky a ovocia. Škála aróm sa počas zrenia obohacuje o pražené, korenisté a rastlinné vône. Chute sú vyvážené. Syr obsahuje najmenej 45 gramov tuku na 100 gramov po úplnom vysušení. Obsah vody v beztukovej hmote syra sa musí pohybovať medzi 58 % a 67 %. Syr zreje najmenej 45 dní odo dňa výroby bez prerušenia cyklu.
      3.3.   Suroviny (len pri spracovaných výrobkoch)

      Mlieko používané na výrobu syra „Morbier“ musí pochádzať výlučne zo stáda dojných kráv Montbéliarde plemennej skupiny 46 alebo kráv francúzsky Simmental plemennej skupiny 35, prípadne krížencami týchto dvoch plemien s overeným pôvodom.
      3.4.   Krmivo (len pri výrobkoch živočíšneho pôvodu)

      Základná kŕmna dávka dojníc pozostáva z trávy spásanej počas celého vegetačného obdobia a počas zimného obdobia zo sena alebo mládze zozbieranej v danej zemepisnej oblasti.
      S cieľom zachovať úzku spojitosť výrobku s oblasťou prostredníctvom špecifického krmiva z danej zemepisnej oblasti, doplnkové krmivo sa obmedzuje na 1 800 kg na kravu za rok. V poľnohospodárskom podniku musí mať skutočne využívaná trávnatá plocha rozlohu najmenej 1 hektár na jednu dojnicu.
      V snahe zachovať tradičný spôsob pasenia poľnohospodárske metódy, v rámci ktorých sa všetko krmivo podáva do žľabov, sú zakázané. Dojnice sa začínajú pásť po roztopení snehu a hneď, ako to umožňuje únosnosť pôdy. Počas pasienkovej sezóny potrebujú kravy určené na produkciu minimálne 20 árov lúky na dojnicu. Z týchto obmedzení vyplýva, že minimálne 70 % krmiva pochádza z danej zemepisnej oblasti.
      Počas celého roka je zakázané kŕmiť stádo dojníc fermentovanou stravou vo forme siláže alebo v inej forme, aby sa zamedzilo technologickým rizikám pri výrobe a zrení syrov spojených s týmito praktikami.
      Stádo dojníc sa môže vykrmovať výlučne surovinami a doplnkovým krmivom, ktoré nie sú geneticky modifikované, aby sa zachoval tradičný charakter krmiva.
      3.5.   Špecifické kroky výroby, ktoré sa musia uskutočniť v označenej zemepisnej oblasti

      Produkcia mlieka, výroba syra a jeho zrenie sa uskutočňujú v danej zemepisnej oblasti.
      3.6.   Špecifické pravidlá krájania, strúhania, balenia atď.

      —
      3.7.   Špecifické pravidlá označovania

      Na označení syrov s chráneným označením pôvodu „Morbier“ musí byť uvedený názov chráneného označenia, pričom veľkosť písma musí zodpovedať minimálne najväčšiemu písmu na označení.
      Na označení sa musí nachádzať symbol CHOP Európskej únie.
      Na označení bochníkov syra musí byť zreteľne uvedená prevádzka na zrenie syra (názov alebo obchodný názov a adresa).
      Bez ohľadu na predpísané označenia vzťahujúce sa na všetky syry používanie akýchkoľvek prívlastkov alebo iných označení sprevádzajúcich označenie pôvodu je zakázané v označovaní, reklame, na faktúrach alebo obchodných dokumentoch, s výnimkou špeciálnych ochranných známok alebo výrobných značiek.
      4.   Stručné vymedzenie zemepisnej oblasti

      Zemepisná oblasť sa rozprestiera na území týchto obcí:
      Departement Ain: obce Apremont, Bellegarde-sur-Valserine v časti, ktorá zodpovedá bývalej obci Coupy, a obce Belleydoux, Champfromier, Charix, Chézery-Forens, Confort, Echallon, Giron, Lancrans, Leaz, Lelex, Mijoux, Plagne, Montanges a Saint-Germain-de-Joux.
      Departement Doubs: všetky obce departementu.
      Departement Jura: všetky obce s výnimkou obcí Annoire, Aumur, Champdivers, Chemin, Longwy-sur-le-Doubs, Molay, Peseux, Petit-Noir, Saint-Aubin, Saint-Loup, Tavaux.
      Departement Saône a Loire: obce Beaurepaire-en-Bresse, Beauvernois, Bellevesvre, Champagnat, Cuiseaux, Flacey-en-Bresse, Fretterans, Joudes, Mouthier-en-Bresse, Sagy, Saillenard, Savigny-en-Revermont a Torpes.
      5.   Súvislosť so zemepisnou oblasťou

      5.1.   Špecifickosť zemepisnej oblasti

         Prírodné faktory

      Danú zemepisnú oblasť tvorí oblúk pohoria Jura, sústava vápenatých plošín a predĺžená časť na malej časti pohraničnej nížiny. Nadmorská výška je často vysoká. Krajinu pokrývajú lúky a lesy. Prirodzená vápencová flóra lúk je veľmi rôznorodá.
      Celá oblasť sa vyznačuje kontinentálnym podnebím s veľkými teplotnými rozdielmi medzi zimou a letom a zrážkami, ktoré sú síce rovnomerne rozložené počas celého roka, no najvýdatnejšie sú v lete. Celá oblasť sa zároveň vyznačuje severným podnebím s nízkou priemernou ročnou teplotou (napriek veľkým letným horúčavám) a veľkým počtom dní s teplotou pod bodom mrazu. Ide o horskú alebo podhorskú oblasť s bohatými priemernými ročnými zrážkami, ktoré sú vždy vyše 900 mm a všeobecne vyše 1 000 mm. Zrážky dosahujú vysoké hodnoty už pri nižších nadmorských výškach a zvyšujú sa smerom dovnútra horských masívov. Sezónne rozloženie sa vyznačuje neprítomnosťou suchého obdobia. Toto podnebie veľmi priaznivo vplýva na rast rastlinstva.

         Ľudské faktory

      V strede a na severe pohoria Jura mal význam pastvy podstatný vplyv na regionálne hospodárstvo, ktoré sa zakladalo predovšetkým na chove dobytka a najmä na výrobe mliečnych výrobkov.
      Najstaršia písomnosť o syre „Morbier“ pochádza z roku 1799. V tomto období už syr poznali v Paríži, čo naznačuje, že jeho pôvod je ešte starší.
      Pôvodne sa vyrábal v čase, keď bola úroveň mlieka nízka, a najmä vtedy, keď nepostačovala na výrobu bochníka syra „Comté“. Výroba syrov „Morbier“ a „Comté“ je úzko prepojená.
      Existuje niekoľko hypotéz o pôvode výroby syra „Morbier“. Podľa jednej z nich sa syr „Morbier“ vyrábal na farmách, ktoré potrebovali použiť mlieko z dvoch po sebe nasledujúcich dojení na výrobu syra s váhou 8 až 10 kg. Na prvý bochník zrazeniny sa naniesla vrstva sadze spod kotlíka, aby nedošlo k vonkajšej kontaminácii a k narušeniu povrchovej vrstvy pred tým, než sa spojí so zrazeninou z nasledujúceho spracovania. Zostatková vrstva naznačovala spojenie medzi dvomi spracovanými hmotami.
      Vďaka ručnému nanášaniu rastlinného uhlia sa zaručila správna rovnováha medzi nanášaním na príliš suchú alebo príliš vlhkú zrazeninu. Zachovanie ručnej fázy je zárukou na zachovanie zručností syrárov spojených so syrom „Morbier“ a dôkazom o dodržiavaní tradícií.
      Viaceré generácie jurských chovateľov postupne vybrali plemeno kravy „Montbéliarde“, ktorá sa dokáže veľmi dobre prispôsobiť miestnym prírodným podmienkam a ktorej mlieko vyhovuje regionálnym technológiám na výrobu syra. Pre prípad potreby takisto vybrali plemeno „Simmental“, ktoré sa využíva menej.
      5.2.   Špecifickosť výrobku

      „Morbier“ je syr vyrobený z kravského mlieka s hmotnosťou 5 až 8 kg.
      Pre syr „Morbier“ je charakteristický čierny horizontálny pruh, ktorý rovnomerne prechádza celým stredom bochníka a je kompaktný. Čierny pruh sa dosiahne výlučne nanášaním rastlinného dreveného uhlia na vrchnú stranu jedného z bochníkov zrazeniny pred lisovaním. Syr preslávený týmto stredovým čiernym pruhom má celistvé vnútro, slonovinovú až bledožltú farbu a často je na ňom rozptýlených niekoľko otvorov.
      Syr sa vyznačuje pravou mliečnou chuťou s podtónom karamelu, vanilky a ovocia. Škála aróm sa počas zrenia obohacuje o pražené, korenisté a rastlinné vône.
      5.3.   Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO)

      Dominantné postavenie trávy v krmive dojníc má vplyv na vlastnosti mlieka, ako aj na špecifické organoleptické vlastnosti syra „Morbier“. Každá zmena v rastlinnom zložení lúk sa odzrkadľuje v zmene aromatických podtónov syra. Výskyt takejto situácie možno počas sezón jednoducho overiť. Cieľom viacerých výrobných podmienok špecifikácie je preto ochrana prírodnej rozmanitosti rastlinného zloženia. Tento zdroj trávy je chránený zákazom pestovania geneticky modifikovaných plodín, ktoré by mohli zmeniť jeho rastlinné zloženie alebo obmedziť jeho rozmanitosť. Bohatstvo kveteny lúk sa takisto zachováva obmedzením používania hnojív.
      Tvar syra (valec priemernej veľkosti) bol pôvodne prispôsobený poľnohospodárskej výrobe v horských oblastiach. Dve spracovania, ktoré zodpovedali dvom dojeniam, umožňovali vytvorenie pomerne veľkého formátu, čím sa obmedzili straty počas skladovania. Tento formát neskôr prebrali tzv. fruitières (syrárske družstvá) a umožňoval im vyrábať syry v čase slabej produkcie mlieka. Táto súvislosť s výrobou lisovaných varených syrov, a najmä syra „Comté“, je badateľná v spôsobe natierania kôry syra. Tento druh starostlivosti prispieva okrem vzhľadu k osobitnej chuti syra.
      Použitie dreva pri zrení priamo súvisí na jednej strane s technologickými požiadavkami a na druhej strane s výskytom ihličnatých lesov v blízkosti daného prírodného prostredia, ktoré sú s ním prepojené.
      Na dosiahnutie jemnej a hladkej textúry a jemných chuťových podtónov syra „Morbier“ je nevyhnutné použiť surové mlieko so špeciálnou mliečnou flórou. Tieto vedľajšie aromatické podtóny sa môžu dosiahnuť vďaka odstráneniu laktózy, ktorá takisto dotvára textúru syra „Morbier“.
      Čierny pruh v strede syra pôvodne pochádzal zo sadze z kotla. Tento postup je dôkazom súvislosti s výrobou lisovaných varených syrov z oblasti Franche-Comté.

         Odkaz na uverejnenie špecifikácie

      [Článok 5 ods. 7 nariadenia (ES) č. 510/2006]
      https://www.inao.gouv.fr/fichier/CDCMorbier.pdf

         (1)  Ú. v. EÚ L 93, 31.3.2006, s. 12. Nahradené nariadením Európskeho parlamentu a Rady (EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny (Ú. v. EÚ L 343, 14.12.2012, s. 1).


title: Vykonávacie nariadenie Komisie (EÚ) 2015/1415 z 20. augusta 2015 o povolení astaxantínu ako kŕmnej doplnkovej látky pre ryby, kôrovce a okrasné ryby (Text s významom pre EHP)

text:
               21.8.2015

               SK

               Úradný vestník Európskej únie

               L 220/7

         VYKONÁVACIE NARIADENIE KOMISIE (EÚ) 2015/1415
   z 20. augusta 2015
   o povolení astaxantínu ako kŕmnej doplnkovej látky pre ryby, kôrovce a okrasné ryby
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1831/2003 z 22. septembra 2003 o doplnkových látkach určených na používanie vo výžive zvierat (1), a najmä na jeho článok 9 ods. 2,
   keďže:

               (1)

               V nariadení (ES) č. 1831/2003 sa stanovuje povoľovanie doplnkových látok určených na používanie vo výžive zvierat, ako aj dôvody a postupy udeľovania takýchto povolení. V článku 10 uvedeného nariadenia sa stanovuje prehodnotenie doplnkových látok povolených podľa smernice Rady 70/524/EHS (2).

               (2)

               Astaxantín bol povolený bez časového obmedzenia v súlade so smernicou 70/524/EHS ako kŕmna doplnková látka pre lososotvaré, pstruhovité a okrasné ryby. Uvedený výrobok bol následne zapísaný do registra kŕmnych doplnkových látok ako existujúci výrobok v súlade s článkom 10 ods. 1 nariadenia (ES) č. 1831/2003.

               (3)

               V súlade s článkom 10 ods. 2 nariadenia (ES) č. 1831/2003 v spojení s jeho článkom 7 boli predložené dve žiadosti o prehodnotenie astaxantínu a prípravkov z neho ako senzorickej doplnkovej látky pre lososotvaré, pstruhovité a okrasné ryby a v súlade s článkom 7 uvedeného nariadenia žiadosť o nové použitie u kôrovcov a rýb, ktoré nepatria medzi lososotvaré a pstruhovité. Žiadateľ požiadal o zaradenie tejto doplnkovej látky do kategórie „senzorické doplnkové látky“. K týmto žiadostiam boli priložené údaje a doklady požadované podľa článku 7 ods. 3 nariadenia (ES) č. 1831/2003.

               (4)

               Európsky úrad pre bezpečnosť potravín (ďalej len „úrad“) dospel v stanovisku z 20. mája 2014 (3) k záveru, že astaxantín nemá za navrhovaných podmienok použitia v krmive nežiaduci účinok na zdravie zvierat, ľudské zdravie ani životné prostredie. Úrad ďalej dospel k záveru, že astaxantín účinne vplýva na sfarbenie mäsa rýb, epidermy kôrovcov a kože okrasných rýb. Tiež konštatoval, že pre používateľov nevzniknú žiadne bezpečnostné riziká. Úrad nepovažuje osobitné požiadavky na monitorovanie po uvedení na trh za potrebné. Zároveň overil správu o metóde analýzy kŕmnych doplnkových látok v krmive predloženú referenčným laboratóriom zriadeným nariadením (ES) č. 1831/2003.

               (5)

               Z posúdenia astaxantínu vyplýva, že podmienky povolenia stanovené v článku 5 nariadenia (ES) č. 1831/2003 sú splnené. Používanie tejto látky by sa preto malo povoliť podľa prílohy k tomuto nariadeniu. Mal by sa stanoviť maximálny obsah astaxantínu.

               (6)

               Keďže neexistujú bezpečnostné dôvody na okamžité uplatňovanie zmien podmienok povolenia, je vhodné umožniť zainteresovaným stranám prechodné obdobie, aby sa pripravili na plnenie nových požiadaviek vyplývajúcich z povolenia.

               (7)

               Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

         PRIJALA TOTO NARIADENIE:
   Článok 1
   Látka astaxantín špecifikovaná v prílohe, ktorá patrí do kategórie doplnkových látok „senzorické doplnkové látky“ a do funkčnej skupiny „farbivá“, sa za podmienok stanovených v uvedenej prílohe povoľuje ako doplnková látka vo výžive zvierat.
   Článok 2
   1.   Látka špecifikovaná v prílohe a premixy s obsahom tejto látky, ktoré sú vyrobené a označené pred 10. marcom 2016 v súlade s pravidlami platnými pred 10. septembrom 2015, sa môže naďalej uvádzať na trh a používať až do vyčerpania existujúcich zásob.
   2.   Kŕmne zmesi a kŕmne suroviny obsahujúce látku špecifikovanú v prílohe, ktoré sú vyrobené a označené pred 10. septembrom 2016 v súlade s pravidlami platnými pred 10. septembrom 2015, sa môžu naďalej uvádzať na trh a používať až do vyčerpania existujúcich zásob, ak sú určené pre ryby.
   3.   Kŕmne zmesi a kŕmne suroviny obsahujúce látku špecifikovanú v prílohe, ktoré sú vyrobené a označené pred 10. septembrom 2017 v súlade s pravidlami platnými pred 10. septembrom 2015, sa môžu naďalej uvádzať na trh a používať až do vyčerpania existujúcich zásob, ak sú určené pre okrasné ryby.
   Článok 3
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 20. augusta 2015

            Za Komisiu

            predseda

         Jean-Claude JUNCKER

      (1)  Ú. v. EÚ L 268, 18.10.2003, s. 29.

      (2)  Smernica Rady 70/524/EHS z 23. novembra 1970 o prídavných látkach do krmív (Ú. v. ES L 270, 14.12.1970, s. 1).

      (3)  Vestník EFSA (EFSA Journal) (2014) 12(6):3724 a Vestník EFSA (EFSA Journal) (2014) 12(6):3725.

      PRÍLOHA

                  Identifikačné číslo doplnkovej látky

                  Názov/meno držiteľa povolenia

                  Doplnková látka

                  Zloženie, chemický vzorec, opis, analytická metóda

                  Druh alebo kategória zvierat

                  Maximálny vek

                  Minimálny obsah

                  Maximálny obsah

                  Iné ustanovenia

                  Koniec platnosti povolenia

                  mg/kg účinnej látky v kompletnom krmive s obsahom vlhkosti 12 %

                     Kategória senzorických doplnkových látok. Funkčná skupina: a. Farbivá, ii) látky, ktoré pri podávaní zvieratám sfarbujú potraviny živočíšneho pôvodu

                  2a161j

                  —

                  Astaxantín

                     Zloženie doplnkovej látky

                  astaxantín
                  trifenylfosfínový oxid (TFFO) ≤ 100 mg/kg
                  dichlórmetán ≤ 600 mg/kg

                     Charakteristika účinnej látky

                  astaxantín
                  C40H52O4

                  číslo CAS: 7542-45-2
                  astaxantín, tuhá forma, vyrobený chemickou syntézou
                  Kritériá čistoty:

                              —

                              skúška (vyjadrená ako astaxantín): najviac 96 % všetkých farbív.

                              —

                              karotenoidy iné ako astaxantín: najviac 5 % všetkých farbív.

                     Analytická metóda
                      (1)

                              —

                              Na kvantifikáciu astaxantínu v kŕmnej doplnkovej látke: spektrofotometria pri 431 nm.

                              —

                              Na kvantifikáciu astaxantínu v premixoch a krmivách: vysokoúčinná kvapalinová chromatografia na normálnych fázach spojená s viditeľnou detekciou (NP-HPLC-VIS, 470 nm)

                  ryby

                  —

                  —

                  100

                              1.

                              Astaxantín sa môže uvádzať na trh a používať ako doplnková látka pozostávajúca z prípravku.

                              2.

                              V návode na použitie doplnkovej látky a premixov uveďte podmienky stability a podmienky skladovania.

                              3.

                              Zmes astaxantínu s inými karotenoidmi a xantofylmi nesmie prekročiť 100 mg/kg kompletného krmiva (obsah vlhkosti 12 %).

                              4.

                              Na účely bezpečnosti: počas manipulácie sa musí použiť ochranná dýchacia maska, ochranné okuliare a rukavice.

                  10. septembra 2025

                  kôrovce

                  —

                  —

                  100

                  Identifikačné číslo doplnkovej látky

                  Názov/meno držiteľa povolenia

                  Doplnková látka

                  Zloženie, chemický vzorec, opis, analytická metóda

                  Druh alebo kategória zvierat

                  Maximálny vek

                  Minimálny obsah

                  Maximálny obsah

                  Iné ustanovenia

                  Koniec platnosti povolenia

                  mg/kg účinnej látky v kompletnom krmive s obsahom vlhkosti 12 %

                     Kategória senzorických doplnkových látok. Funkčná skupina: a. Farbivá, iii) látky, ktoré priaznivo ovplyvňujú farbu okrasných rýb alebo okrasných vtákov

                  2a161j

                  —

                  astaxantín

                     Zloženie doplnkovej látky

                  astaxantín
                  trifenylfosfínový oxid (TFFO) ≤ 100 mg/kg
                  dichlórmetán ≤ 600 mg/kg

                     Charakteristika účinnej látky

                  astaxantín
                  C40H52O4

                  číslo CAS: 7542-45-2
                  astaxantín, tuhá forma, vyrobený chemickou syntézou
                  Kritériá čistoty:

                              —

                              skúška (vyjadrená ako astaxantín): najviac 96 % všetkých farbív.

                              —

                              karotenoidy iné ako astaxantín: najviac 5 % všetkých farbív.

                     Analytická metóda
                      (2)

                              —

                              Na kvantifikáciu astaxantínu v kŕmnej doplnkovej látke: spektrofotometria pri 431 nm.

                              —

                              Na kvantifikáciu astaxantínu v premixoch a krmivách: vysokoúčinná kvapalinová chromatografia na normálnych fázach spojená s viditeľnou detekciou (NP-HPLC-VIS, 470 nm)

                  okrasné ryby

                  —

                  —

                  100

                              1.

                              Astaxantín sa môže uvádzať na trh a používať ako doplnková látka pozostávajúca z prípravku.

                              2.

                              V návode na použitie doplnkovej látky a premixov uveďte podmienky stability a podmienky skladovania.

                              3.

                              Zmes astaxantínu s inými karotenoidmi a xantofylmi nesmie prekročiť 100 mg/kg kompletného krmiva (obsah vlhkosti 12 %).

                              4.

                              Na účely bezpečnosti: počas manipulácie sa musí použiť ochranná dýchacia maska, ochranné okuliare a rukavice.

                  10. septembra 2025

         (1)  Podrobné informácie o analytických metódach sú k dispozícii na tejto webovej stránke referenčného laboratória Európskej únie pre kŕmne doplnkové látky: https://ec.europa.eu/jrc/en/eurl/feed-additives/evaluation-reports.

         (2)  Podrobné informácie o analytických metódach sú k dispozícii na tejto webovej stránke referenčného laboratória Európskej únie pre kŕmne doplnkové látky: https://ec.europa.eu/jrc/en/eurl/feed-additives/evaluation-reports.


title: Vykonávacie nariadenie Komisie (EÚ) 2015/651 z 24. apríla 2015 o vydávaní dovozných povolení na ryžu v rámci colných kvót otvorených na čiastkové obdobie apríla 2015 vykonávacím nariadením (EÚ) č. 1273/2011

text:
               25.4.2015

               SK

               Úradný vestník Európskej únie

               L 107/23

         VYKONÁVACIE NARIADENIE KOMISIE (EÚ) 2015/651
   z 24. apríla 2015
   o vydávaní dovozných povolení na ryžu v rámci colných kvót otvorených na čiastkové obdobie apríla 2015 vykonávacím nariadením (EÚ) č. 1273/2011
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 188,
   keďže:

               (1)

               Vykonávacím nariadením Komisie (EÚ) č. 1273/2011 (2) sa otvorila a stanovila správa určitých colných kvót na dovoz ryže a zlomkovej ryže, ktoré sa rozdelili podľa krajiny pôvodu a podľa viacerých čiastkových období v súlade s prílohou I k uvedenému vykonávaciemu nariadeniu.

               (2)

               Apríl je druhým čiastkovým obdobím pre kvótu stanovenú v článku 1 ods. 1 písm. a) vykonávacieho nariadenia (EÚ) č. 1273/2011.

               (3)

               Z oznámení zaslaných v súlade s článkom 8 písm. a) vykonávacieho nariadenia (EÚ) č. 1273/2011 vyplýva, že v prípade kvót s poradovým číslom 09.4130 sa žiadosti podané počas prvých 10 pracovných dní mesiaca apríl 2015 podľa článku 4 ods. 1 uvedeného vykonávacieho nariadenia vzťahujú na množstvo, ktoré je väčšie ako dostupné množstvo. Malo by sa teda určiť, do akej miery sa môžu dovozné povolenia vydávať, a to stanovením prideľovacieho koeficientu, ktorý sa má uplatniť na požadované množstvá v prípade príslušnej kvóty a ktorý sa vypočíta v súlade s článkom 7 ods. 2 nariadenia Komisie (ES) č. 1301/2006 (3).

               (4)

               Z týchto oznámení takisto vyplýva, že v prípade kvót s poradovým číslom 09.4127 – 09.4128 a 09.4129 sa žiadosti podané počas prvých 10 pracovných dní mesiaca apríl 2015 podľa článku 4 ods. 1 vykonávacieho nariadenia (EÚ) č. 1273/2011 vzťahujú na množstvo, ktoré je nižšie ako dostupné množstvo.

               (5)

               Okrem toho je potrebné stanoviť v prípade kvót s poradovým číslom 09.4127 – 09.4128 – 09.4129 a 09.4130 celkové dostupné množstvo v rámci nasledujúceho čiastkového obdobia podľa článku 5 prvého pododseku vykonávacieho nariadenia (EÚ) č. 1273/2011.

               (6)

               S cieľom zabezpečiť správne riadenie postupu vydávania dovozných povolení by toto nariadenie malo nadobudnúť účinnosť ihneď po jeho uverejnení,

         PRIJALA TOTO NARIADENIE:
   Článok 1
   1.   V prípade žiadostí o dovozné povolenie na ryžu, na ktorú sa vzťahuje kvóta s poradovým číslom 09.4130 uvedená vo vykonávacom nariadení (EÚ) č. 1273/2011, podaných počas prvých 10 pracovných dní mesiaca apríl 2015, sa vydajú povolenia na požadované množstvo upravené prideľovacím koeficientom stanoveným v prílohe k tomuto nariadeniu.
   2.   Celkové dostupné množstvo v rámci nasledujúceho čiastkového obdobia v prípade kvót s poradovým číslom 09.4127 – 09.4128 – 09.4129 a 09.4130 uvedených vo vykonávacom nariadení (EÚ) č. 1273/2011 sa stanovuje v prílohe k tomuto nariadeniu.
   Článok 2
   Toto nariadenie nadobúda účinnosť dňom jeho uverejnenia v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 24. apríla 2015

            Za Komisiu

            v mene predsedu

         Jerzy PLEWA

            generálny riaditeľ pre poľnohospodárstvo a rozvoj vidieka

      (1)  Ú. v. EÚ L 347, 20.12.2013, s. 671.

      (2)  Vykonávacie nariadenie Komisie (EÚ) č. 1273/2011 zo 7. decembra 2011 otvárajúce a stanovujúce správu určitých colných kvót na dovoz ryže a zlomkovej ryže (Ú. v. EÚ L 325, 8.12.2011, s. 6).

      (3)  Nariadenie Komisie (ES) č. 1301/2006 z 31. augusta 2006, ktorým sa ustanovujú všeobecné pravidlá pre správu dovozných colných kvót pre poľnohospodárske produkty spravovaných prostredníctvom systému dovozných licencií (Ú. v. EÚ L 238, 1.9.2006, s. 13).

      PRÍLOHA

         Množstvá, ktoré sa majú prideliť na čiastkové obdobie mesiaca apríl 2015, a množstvá dostupné na nasledujúce čiastkové obdobie podľa vykonávacieho nariadenia (EÚ) č. 1273/2011

      Kvóta na bielenú alebo polobielenú ryžu patriacu pod číselný znak KN 1006 30 podľa článku 1 ods. 1 písm. a) vykonávacieho nariadenia (EÚ) č. 1273/2011:

                  Pôvod

                  Poradové číslo

                  Prideľovací koeficient na čiastkové obdobie mesiaca apríl 2015

                  Celkové dostupné množstvo na čiastkové obdobie mesiaca júl 2015 (v kg)

                  Spojené štáty americké

                  09.4127

                  — (1)

                  19 567 500

                  Thajsko

                  09.4128

                  — (1)

                  8 531 035

                  Austrália

                  09.4129

                  — (1)

                  868 000

                  Iný pôvod

                  09.4130

                  0,849768 %

                  0

         (1)  Žiadosti sa vzťahujú na množstvá, ktoré sú nižšie alebo rovnaké ako dostupné množstvá: všetky žiadosti sú teda prijateľné.